Ar ziņu raidījumu “Pasaulē, Latvijā, Latgalē” radio Alise Plus ēterā- Estere Znotiņa.

Uz Armēnijas un Azerbaidžānas robežas atkal izcēlušās bruņotas sadursmes, kurās ir kritušie. Abas puses vaino viena otru par konflikta eskalāciju.

Armēnijas Aizsardzības ministrija informēja, ka naktī Azerbaidžāna atklājusi uguni ar artilēriju un lielkalibra šaujamieročiem pa armijas pozīcijām vairāku pilsētu virzienos. Pretinieks arī esot izmantojis dronus.

Paziņojumā šī rīcība nodēvēta par provokāciju, uz kuru bijusi adekvāta atbilde.

Vienlaikus arī Azerbaidžānas Aizsardzības ministrija apsūdzēja kaimiņvalsti par liela mēroga graujošām darbībām uz robežas un bruņoto spēku pozīciju apšaudi.

Esot kritušie, bet konkrēts skaits nav minēts.

Konflikts starp abām valstīm izcēlās vēl pagājušā gadsimta beigās pēc PSRS sabrukuma Kalnu Karabahas apgabala dēļ. Sākotnēji Armēnijai izdevās gūt uzvaru, bet 2020. gadā Baku atguva zaudētās teritorijas un daļu dumpīgā reģiona.

Augusta beigās Azerbaidžānas armija iegāja stratēģiski svarīgajā Lačinas pilsētā, kas atrodas uz transporta koridora un ko iepriekš kontrolēja Krievijas miera uzturētāji.

Saules parku attīstīšana Latvijā pēdējos divos gados uzņēmusi apgriezienus, un tuvākā nākotnē pirmie saules parki, kas patlaban ir attīstīšanas stadijā, sāks nest darba augļus. Interesi par saules parku attīstīšanu Latvijā izrāda gan vietējie, gan ārvalstu investori. Konkurence par brīvajām jaudām ir milzīga, jo tīklā jaudu apjoms ir izsmelts. Jau pandēmijas laikā Latvijā gan industriālā, gan individuālā līmenī pieauga interese par saules enerģijas izmantošanu, jo pirms diviem gadiem valdībā tika pieņemts nacionālās enerģētikas un klimata plāns, kas nosaka, ka jebkuru atjaunīgo resursu ieviešana var notikt bez jebkādiem ierobežojumiem, stāstīja Ekonomikas ministrijas (EM) Ilgtspējīgas enerģētikas politikas departamenta direktors

Tāpat viņš novērojis, ka par saules parku attīstīšanu ir ļoti liela interese no lielajām energokompānijām, kas paziņojušas par saviem investīciju plāniem, bet tas rada bažas un neizpratni, jo tīklā jaudu apjoms ir izsmelts.

Valdības pārstāvju publiski paustais piedāvājums attiecībā uz skolotāju darba slodzēm un atalgojumu ir manipulatīvs, sacīja Latvijas Izglītības un zinātnes darbinieku arodbiedrības (LIZDA) vadītāja

Valdība piedāvās no 1. janvāra skolotājiem pāriet no 30 uz 40 stundu darba nedēļu, kurā 24 stundas tiktu paredzētas mācību stundām un 16 stundas – pārējiem pienākumiem. Attiecīgi tiktu kāpināts arī atalgojums – no 900 eiro uz 1200 eiro mēnesī.

"Šobrīd vismaz publiski pieejamā informācija ir diezgan manipulatīva," izskanējušo piedāvājumu komentēja LIZDA vadītāja.

Viņa skaidroja, ka jau no šī gada septembra zemākā mēnešalgas likme pedagogiem ir 900 eiro par 30 darba stundām. Savukārt, ja pie jau esošās likmes skolotājs strādā 40 stundas, algai jābūt 1200 eiro. "Tas jau ir spēkā no septembra, bet izglītības un zinātnes ministre izsaka šo piedāvājumu no janvāra," sacīja LIZDA vadītāja

Tāpat arodbiedrības vadītāja norādīja, ka trūkst piedāvājuma pirmsskolas iestāžu darbiniekiem, profesionālās ievirzes, interešu un augstākās izglītības iestāžu pedagogiem.

Paralēli streika plānošanai otrdien, 13. septembrī, arodbiedrībai iecerēta tikšanās ar premjeru, finanšu un izglītības ministriem. Vanaga pauda vēlmi tajā saņemt precīzus aprēķinus un arī rast kompromisus.

Ar raidījumu “Pasaulē, Latvijā, Latgalē” radio Alise Plus ēterā- Estere Znotiņa. Raidījumu sagatavoja radio Alise Plus informācijas un ziņu dienests, tas tapis ar Sabiedrības Integrācijas Fonda atbalstu.